Predkladacia správa

Materiál sa predkladá ako iniciatívny návrh ministra obrany Slovenskej republiky a ministra zahraničných vecí Slovenskej republiky. 
Návrh vychádza zo záverov summitu NATO v Istanbule z 28. júna 2004, na ktorom dvadsaťšesť hláv štátov a vlád NATO deklarovalo plnú podporu nezávislému, suverénnemu, demokratickému, jednotnému a teritoriálne integrovanému Iraku. Ako odpoveď na požiadavku dočasnej irackej vlády, v súlade s rezolúciou Bezpečnostnej rady OSN č. 1546/2004 hlavy štátov a vlád odsúhlasili na summite pomoc pre Irak pri výcviku jeho novovybudovaných bezpečnostných síl. Úsilie NATO sa zameriava na výcvik, pomoc pri vyzbrojovaní a vystrojovaní irackých bezpečnostných síl a na technickú pomoc (nie bojovú). Irak zápasí s nedostatkom vycvičených a vyzbrojených príslušníkov ozbrojených síl, ktorí by boli schopní riešiť destabilizovanú situáciu spôsobenú útokmi ozbrojencov na iracké aj medzinárodné ciele a jednotky v Iraku. V súčasnosti je vycvičených iba okolo 150 tisíc irackých príslušníkov, namiesto potrebných takmer 300 tisíc. Na ich výcviku a materiálnom vybavení sa v súčasnosti podieľajú viaceré štáty – najmä USA a Spojené kráľovstvo. Svoju účasť v Iraku plánujú, prípadne postupne rozširujú aj niektoré medzinárodné organizácie, predovšetkým NATO (zamerané najmä na ozbrojené sily) a EÚ (zamerané na policajné zložky). Zorganizovanie plánovaných januárových volieb v Iraku v maximálne možnom bezpečnom prostredí a následne prevzatie kompetencií do rúk legálne zvolených irackých predstaviteľov   je aktuálnou kľúčovou politickou úlohou celého medzinárodného spoločenstva.
Z hľadiska zahraničnopolitického je Slovenská republika súčasťou riešenia situácie v Iraku predovšetkým ako členský štát dvoch medzinárodných zoskupení – Európskej únie a NATO, ale tiež aj v širšom zmysle, ako člen medzinárodného demokratického spoločenstva, ktoré sa nielen verbálne, ale aj skutkami hlási k jeho základným hodnotám. V materiáli sa navrhujú viaceré možné formy pomoci Iraku, ktoré by realizovalo najmä Ministerstvo obrany Slovenskej republiky.
Súčasťou príspevku Slovenskej republiky pri výcviku irackých bezpečnostných síl bude pomoc pri výcviku na území Slovenskej republiky aj v Iraku.  Na území Slovenskej republiky by išlo o výcvik irackých špecialistov s využitím výcvikových zariadení ozbrojených síl Slovenskej republiky a o účasť príslušníkov irackých bezpečnostných síl v kurze pre nižších štábnych dôstojníkov tzv. JSOC, ktorý Ministerstvo obrany Slovenskej republiky  realizuje pre dôstojníkov štátov Partnerstva za mier, v spolupráci s Ministerstvom obrany Spojeného kráľovstva a Ministerstvom obrany Holandského kráľovstva. Keďže Irak nie je partnerskou krajinou NATO, na to, aby  príslušníci bezpečnostných síl Iraku participovali na kurzoch JSOC, je potrebné upraviť Memorandum o porozumení medzi Ministerstvom obrany Slovenskej republiky, Ministerstvom obrany Spojeného kráľovstva Veľkej Británie a Severného Írska a Ministerstvom obrany Holandského kráľovstva o zriadení kurzu nižších štábnych dôstojníkov – JSOC, podpísaného 5. septembra 2002 v Bratislave. Keďže v súčasnosti sme boli oslovení zo strany našich spojencov o rozšírenie možností vzdelávania v rámci JSOC aj pre príslušníkov ozbrojených síl Srbska a Čiernej Hory, Bosny a Hercegoviny, ako aj krajín Stredomorského dialógu, širšieho Stredného východu, navrhuje sa širšia zmena memoranda v rámci predkladaného uznesenia. 
Osobitný význam z navrhovanej pomoci má návrh na rozšírenie mandátu súčasnej jednotky ozbrojených síl Slovenskej republiky pôsobiacej v Iraku tak, aby sa najviac piati jej príslušníci mohli zapojiť do Výcvikovej misie NATO v Iraku. Priama účasť Slovenskej republiky v tejto misii je v našom bezprostrednom záujme, keďže pomoc pri tvorbe podmienok na postupné odovzdávanie zodpovednosti za bezpečnostnú situáciu v Iraku jeho vlastným bezpečnostným silám umožní budúce postupné sťahovanie koaličných síl z krajiny. 
Vzhľadom na to, že Ministerstvo obrany Slovenskej republiky má vyčlenené finančné prostriedky v rámci rozpočtovej kapitoly Ministerstva obrany Slovenskej republiky na rok 2005 pre 110 príslušníkov ozbrojených síl Slovenskej republiky pôsobiacich v Iraku, rozšírením mandátu súčasnej jednotky ozbrojených síl Slovenskej republiky   by nevznikli žiadne dodatočné náklady. Ani pri realizácii ostatných navrhovaných foriem pomoci Slovenskej republiky pri výcviku irackých bezpečnostných síl nevzniknú dodatočné nároky na štátny rozpočet Slovenskej republiky.
	Predkladaný materiál prešiel skráteným päťdňovým medzirezortným pripomienkovým konaním a na rokovanie vlády SR sa predkladá bez rozporov.

	Materiál nemá žiadny dopad na štátny rozpočet, zamestnanosť ani životné prostredie.